**ELŐTERJESZTÉS**

**Körmend Város Önkormányzata Képviselő-testületének 2017. február 28-i ülésére**

**Tárgy:** az önkormányzati ASP központhoz történő csatlakozással kapcsolatos pályázat benyújtása

Tisztelt Képviselő-testület!

A Miniszterelnökség Közigazgatási Programok Irányító Hatósága által meghirdetett KÖFOP-1.2.1-VEKOP-16 azonosító számú „Csatlakoztatási konstrukció az önkormányzati ASP rendszer országos kiterjesztéséhez” című pályázati kiírás keretében lehetőség nyílik arra, hogy Körmend Város Önkormányzata - mint a Körmendi Közös Önkormányzati Hivatal székhely Önkormányzata – pályázatot nyújtson be az önkormányzati ASP (Application Service Provider) központhoz történő csatlakozásának megvalósításához.

Az ASP szolgáltatás lényege, hogy az önkormányzat nem magát a számítógépes programot vásárolja meg, telepíti fel a gépére és kezdi el annak használatát, hanem egy távoli szolgáltató központtól szolgáltatásként veszi igénybe az alkalmazásokat.

A felhívás jogszabályi hátterét az ún. önkormányzati ASP rendszerről szóló 257/2016. (VIII.31.) Korm. rendelet adja (a továbbiakban kormányrendelet), mely kötelezővé teszi az önkormányzatok számára az ASP, valamint a hozzá tartozó szakrendszerekhez történő csatlakozást 2018. január 1-ig bezárólag.

Az egyes települési önkormányzatok csatlakozásának kötelezettségét, feltételeit, határidejét, részleteit a kormányrendelet határozza meg. A felhívásban foglalt feltételek szerint lehetősége van a települési önkormányzatoknak, hogy az önkormányzati ASP központhoz történő csatlakozás során felmerülő egyes feladatok költségeikhez támogatásban részesüljenek.

Az önkormányzati ASP rendszer szakrendszerei: iratkezelő rendszer, önkormányzati települési portál rendszer (opcionális csatlakozás), elektronikus ügyintézési portál rendszer, gazdálkodási rendszer, ingatlanvagyon-kataszter rendszer, önkormányzati adó rendszer, ipar- és kereskedelmi rendszer és hagyatéki leltár rendszer.

Jelen felhívás keretében Önkormányzatunk a település állandó lakosságszámának figyelembe vételével 9 millió forint vissza nem térítendő támogatás igénylésére jogosult. A támogatás maximális mértéke az összes elszámolható költség 100 százaléka.

A pályázati kiírás szerint igényelhető támogatási összegek részletezése:

|  |  |
| --- | --- |
| ***Elszámolható költségek*** | ***Adatok Ft-ban*** |
| Eszközbeszerzés | 2 160 000 Ft |
| Működésfejlesztés és szabályozási keretek kialakítása | 1 800 000 Ft |
| Önkormányzatok elektronikus ügyintézéséhez kapcsolódó feltételek kialakítása | 1 440 000 Ft |
| Önkormányzati szakrendszerek adatminőségének javítása, migrációja | 2 610 000 Ft |
| Oktatásokon történő részvételhez kapcsolódó utazás | 270 000 Ft |
| Tesztelés, élesítés | 450 000 Ft |
| Projektmenedzsment | 225 000 Ft |
| Tájékoztatás, nyilvánosság | 45 000 Ft |
| **Összesen** | 9 000 000 Ft |

Kérem a tisztelt Képviselő-testületet, hogy az előterjesztésben foglaltak alapján döntsön a pályázat benyújtásáról és fogadja el az alábbi határozati javaslatot.

**HATÁROZATI JAVASLAT**

Körmend Város Önkormányzatának Képviselő-testülete

* pályázatot kíván benyújtani a „Csatlakoztatási konstrukció az önkormányzati ASP rendszer országos kiterjesztéséhez” című KÖFOP-1.2.1-VEKOP-16 kódszámú pályázati felhívásra, 9 millió forint pályázati támogatásra.
* felhatalmazza a polgármestert a támogatási kérelem benyújtására, valamint a támogatási jogviszony létrejötte esetén a kedvezményezetti kötelezettségek és jogok gyakorlására.

Felelős: polgármester

Határidő: 2017. március 14.

Körmend, 2017. február 14.

 Bebes István
 polgármester